SL Uradni list Evropske unije C 238/9

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 238/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„PAMPAPATO DI FERRARA“/„PAMPEPATO DI FERRARA“

EU št.: IT-PGI-0005-01323 – 26.3.2015

ZOP ( ) ZGO ( X )

1. Imeni

„Pampapato di Ferrara“/„Pampepato di Ferrara“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

Kolač „Pampapato di Ferrara“/„Pampepato di Ferrara“ je pekovski izdelek, izdelan iz moke, kandiranega sadja, suhega sadja, sladkorja, kakava in začimb ter prekrit z ekstra črno čokolado.

Pri dajanju na trg ima kolač „Pampapato di Ferrara“/„Pampepato di Ferrara“ naslednje značilnosti:

Fizikalne značilnosti:

Oblika: okrogla, t. i. „kalota“, s plosko osnovo in izbočeno površino.

Velikost:

— premer: med 3 cm in 35 cm,

— višina: med 1,5 cm in 8 cm.

Teža: med 10 g in 3 kg.

Vlaga: 5 % do 35 %.

Organoleptične značilnosti:

zunanji videz: svetleča temno kostanjeva barva za obliv iz črne čokolade;

videz sredice: kostanjeva barva, veliko dobro porazdeljenega suhega in kandiranega sadja;

konsistenca testa: kompaktna z zračnimi mehurčki; zazna se protislovje med hrustljavostjo obliva in suhega sadja ter mehkostjo testa.

vonj: na začetku po čokoladi, potem postopoma po začimbah, zlasti muškatnem oreščku in cimetu, kandiranem sadju in praženih mandljih;

okus: na začetku po črni čokoladi s pridihom po začimbah, ki postopoma prepusti mesto kandiranemu sadju in praženim mandljem; na koncu izrazit okus po črni čokoladi in začimbah, zlasti muškatnem oreščku in cimetu.

3.3 Krma (samo za proizvode živalskega izvora) in surovine (samo za predelane proizvode)

Tradicionalni recept za kolač „Pampapato di Ferrara“/„Pampepato di Ferrara“ določa uporabo naslednjih sestavin:

Sestavine za testo (odmerki za 100 kg testa pred peko):

— navadna pšenična moka tipa „0“: 35 kg ± 5 kg,

— kandirano sadje: kandirani olupki pomaranče, limone in citrone, uporabljeni samostojno ali v kombinaciji, v različnih razmerjih, 25 kg ± 5 kg,

— suho sadje: praženi neolupljeni sladki mandlji s kožico, 15 kg ± 8 kg,

— sladkorna sipa: 15 kg ± 5 kg,

— grenki kakav v prahu (22–24 % kakavovega masla): 10 kg ± 5 kg,

— Začimbe, med njimi sta obvezno muškatni orešek in cimet: 150 g ± 50 g,

— sredstva za vzhajanje: potrebna količina,

— voda: potrebna količina.

Neobvezne sestavine testa so:

— cvetlični med: v največjem odmerku 5 kg celotne teže testa, kot delno nadomestilo za sladkor,

— lešniki: praženi lešniki, v količini med 5 in 8 kg celotne teže testa, dodani sladkim mandljem.

Sestavine za obliv (odmerki sestavin za 100 kg testa pred peko):

ekstra črna čokolada (najmanj 54 % kakava): 12 kg ± 2 kg. Proizvod ne vsebuje barvil in konzervansov.

3.4 Posebne faze proizvodnje, ki jih je treba izvajati na opredeljenem geografskem območju

Posebne faze proizvodnje, ki jih je treba izvajati na opredeljenem geografskem območju iz točke 4 so: predhodni postopki za pripravo sladkorja, obdelava sestavin do pridobitve enakomernega testa, razrez na kose, oblikovanje, peka, zorenje in na koncu obliv proizvoda s stopljeno ekstra črno čokolado.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod se, potem ko se je čokoladni obliv strdil, pakira v proizvodnem obratu, da se prepreči, da bi nadaljnje obdelave kolača „Pampapato di Ferrara“/„Pampepato di Ferrara“ spremenile svetlečo površino proizvoda, povzročile talitev čokoladnega obliva in ponovno kristalizacijo kakavovega masla v obliki belih lis na površini čokoladnega obliva.

Pakiranje sestavlja vsaj en zaščitni, hermetično zaprt ovoj iz celofana, aluminija ali drugih materialov za živila, kateremu se lahko dodaja še en zunanji ovoj. V tem primeru se proizvod lahko dokončno zapakira (vključitev v drugi ovoj) tudi zunaj proizvodnega obrata, če se prevaža v prvem zaščitnem, hermetično zaprtem ovoju, iz katerega ne sme biti več odstranjen.

3.6 Posebna pravila za označevanje proizvoda, za katerega se uporablja registrirano ime

Na pakiranju morajo biti napisi „Pampapato di Ferrara“ ali „Pampepato di Ferrara“ in „Zaščitena geografska označba“ v celoti ali kratica „ZGO“ ter naslednje dodatne informacije:

— simbol Unije,

— ime ali naziv, naslov proizvajalca in/ali podjetja za pakiranje,

— grafični znak proizvoda, ki se uporablja izključno v povezavi z zaščiteno geografsko označbo.

Prepovedano je dodati kakršno koli opredelitev, ki ni izrecno določena.

Dovoljena pa je uporaba označb za zasebne blagovne znamke, pod pogojem, da te ne hvalijo proizvoda in ne zavajajo kupcev, ter drugih resničnih in dokumentiranih navedb, ki so dovoljene v skladu z zakonodajo Unije, nacionalno ali regionalno zakonodajo ter niso v nasprotju z namenom in vsebino te specifikacije.

Grafični znak proizvoda je naslednji:

4. Jedrnata opredelitev geografskega območja

Območje proizvodnje „Pampapato di Ferrara“/„Pampepato di Ferrara“ je vse ozemlje pokrajine Ferrara.

5. Povezava z geografskim območjem

Glede na najzanesljivejšo lokalno literaturo se zdi, da poreklo kolača „Pampapato di Ferrara“/„Pampepato di Ferrara“ sega v 16. stoletje in je povezano z dejavnostmi klavzurnih nun v samostanu Corpus Domini v Ferrari. Tam so nune približno v 16. stoletju začele pripravljati začimbni kruh, ki so ga pošiljale kot darilo višjim prelatom med božičnimi prazniki.

Poleg tega je bil v regiji Ferrara na dvoru družine Estensi „Pampapato di Ferrara“/„Pampepato di Ferrara“ poznan in cenjen, ker so na koncu razkošnih plemiških banketov običajno postregli s kolači, ki so bili podobni pravemu kruhu z začimbami.

Kolač „Pampapato di Ferrara“/„Pampepato di Ferrara“ je štel za bogat kolač, vreden papeža, ki ga kot darilo višjim prelatom ponudita duhovščina in plemstvo Ferrare; ni naključje, da sta mu želela dati obliko kardinalskega klobuka. Zdi se, da iz tega običaja in prisotnosti začimb v kolaču izhajata tudi etimologija imena in soobstoj obeh imen „Pampapato di Ferrara“/„Pampepato di Ferrara“.

Kolač „Pampapato di Ferrara“/„Pampepato di Ferrara“ je vedno užival velik sloves, povezan z njegovo obliko ter uporabo kakava v testu ali oblivu in začimb.

Sloves kolača „Pampapato di Ferrara“/„Pampepato di Ferrara“ se je razširil v novejši čas zaradi slaščičarja, ki je izboljšal starodavni recept, tako da je kruh oblil s čokolado, sestavino, ki je bila leta 1500 še neznana, leta 1902 pa je v Ferrari odprl slaščičarsko delavnico v samem starem mestnem jedru. Kolač je bil velik uspeh, tako da so ga začeli pripravljati tudi drugi peki, gospodinjci in slaščičarske delavnice, s čimer je kolač „Pampapato di Ferrara“/„Pampepato di Ferrara“ postal simbol Ferrare.

Prisotnost začimb in obliv iz ekstra črne čokolade dajeta značilen okus in vonj temu kolaču, ki se od drugih začimbnih kruhov razlikuje po bogatih sestavinah in razkošnih okusih.

Danes je kolač „Pampapato di Ferrara“/„Pampepato di Ferrara“ razširjen v kuharski literaturi in se trži pod tem imenom tako v Italiji kot v tujini. O tem pričata vodnika „L’Italia del cioccolato“ (2004) in „Prodotti tipici d’Italia“ (2005).

Kolač „Pampapato di Ferrara“/„Pampepato di Ferrara“ lahko torej šteje za kolač, ki simbolizira Ferraro, in je bil postrežen ob številnih pomembnih dogodkih. Primer je pobuda, ki jo je leta 2002 izvajalo italijansko veleposlaništvo na Nizozemskem ob praznovanju dneva republike. Veleposlanik je za predstavitev italijanstva ob praznovanju tega dogodka izbral pokrajino Ferrara in med tipičnimi tradicionalnimi slaščicami je izstopal kolač „Pampapato di Ferrara“/„Pampepato di Ferrara“. Gostom, ki so se množično udeležili sprejema na italijanskem veleposlaništvu, je bil kolač zelo všeč.

Sklic na objavo specifikacije

(drugi pododstavek člena 6(1) te uredbe)

Ta organ je sprožil nacionalni postopek ugovora z objavo predloga za spremembo specifikacije proizvoda za ZGO „Pampapato di Ferrara“/„Pampepato di Ferrara“ v Uradnem listu Italijanske republike št. 16 z dne 21.1.2015.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.